**Doplnenie materiálu MK-951/2013 -230/4266**

Za novelizačný bod 9 sa dopĺňa nový novelizačný bod 10, ostatné body sa prečíslujú:

10. § 40 sa dopĺňa odsekmi 4 a 5, ktoré znejú:

„(4) Ak licenčná zmluva nie je uzavretá v písomnej forme, má každá zo zmluvných strán právo požadovať od druhej zmluvnej strany vydanie písomného potvrdenia o uzavretí licenčnej zmluvy, ktoré musí obsahovať špecifikáciu diela, ktoré je predmetom licencie a údaje podľa § 41 až 42a a § 45; toto sa nevzťahuje na licenčnú zmluvu na vydanie diela obsiahnutého v periodickej publikácii uzavretú podľa § 47 a na udelenie licencie podľa § 49a. Ak sa právo podľa prvej vety neuplatní v lehote 15 dní od uzavretia licenčnej zmluvy, nárok na vydanie tohto potvrdenia zaniká. Ak druhá zmluvná strana potvrdenie podľa prvej vety nevydá do 15 dní od dôjdenia žiadosti na vydanie potvrdenia, platí, že k uzavretiu zmluvy nedošlo.

(5) Ak je medzi tými istými zmluvnými stranami uzavretých v priebehu jedného kalendárneho roka viac licenčných zmlúv na vydanie diela obsiahnutého v periodickej publikácii v inej ako písomnej forme, má každá zo zmluvných strán právo požadovať od druhej zmluvnej strany vydanie súhrnného písomného potvrdenia k 31. decembru kalendárneho roka o uzavretí týchto licenčných zmlúv, ktoré musí obsahovať špecifikáciu diel, ktoré sú predmetom licencií a údaje podľa § 41 až 42a a § 45. Ak sa právo podľa prvej vety neuplatní do 15. januára bezprostredne nasledujúceho kalendárneho roka, nárok na vydanie tohto potvrdenia zaniká. Druhá zmluvná strana je povinná potvrdenie vydať do 30 dní od dôjdenia žiadosti na vydanie potvrdenia.“.

Dôvodová správa k bodu 10:

Keďže navrhovaná právna úprava umožňuje v niektorých prípadoch uzavretie licenčnej zmluvy aj v nepísomnej forme, zavádza sa za účelom zabezpečenia právnej istoty ako aj s ohľadom na daňové povinnosti možnosť každej zmluvnej strany požadovať vydanie písomného potvrdenia o uzatvorení licenčnej zmluvy. Súčasne sa zavádza lehota, v ktorej môže zmluvná strana toto potvrdenie žiadať, ako aj lehota na jeho vydanie. Po uplynutí lehoty na uplatnenia žiadosti o vydanie potvrdenia právny nárok na vydanie potvrdenia síce zaniká, ale pretrváva vo forme naturálnej obligácie. To znamená, že nárok nie je súdne vymáhateľný, ale druhá zmluvná strana môže potvrdenie aj na základe oneskorenej žiadosti naďalej platne vydať. Návrh vychádza z konštrukcie § 45 ods. 1 Občianskeho zákonníka, podľa ktorého prejav vôle pôsobí voči neprítomnej osobe od okamihu, keď jej dôjde. Pokiaľ zmluvná strana nedodrží lehotu na vydanie potvrdenia, fikciou sa deroguje existencia zmluvy.

Navrhovaná právna úprava reaguje na prax uzatvárania licenčných zmlúv na vydanie diela obsiahnutého v periodickej publikácií. V jednom kalendárnom roku často dochádza k uzatváraniu značného množstva licenčných zmlúv medzi totožnými zmluvnými stranami, pričom by bolo v praxi zaťažujúce vydávať potvrdenia pre každý jednotlivý prípad. Preto navrhovaná právna úprava umožňuje vydanie jedného súhrnného potvrdenia za príslušný kalendárny rok.